།མེད་དམ་ཡོད་འདྲི་མེད་ན་སྐད་རིགས་བཞི། །ལུས་ཀྱི་དབྱེ་བ་བཤད་པ་དོན་མེད་འགྱུར། །ཡོད་ན་སྡེབ་སྦྱོར་ལྡན་པ་ཡོད་པ་རིགས། །ཞེས་པའི་ལན། །སྐད་རིགས་བཞི་ཀ་ལ་སྙན་ངག་གི་བསྟན་བཅོས་མཚན་ཉིད་པ་ཡོད་པ་རང་གཞུང་དུ་བཤད་མོད། །ཐམས་ཅད་ལ་སྡེབ་སྦྱོར་འབྱུང་དགོས་པས་ཁྱབ་པ་མ་ཡིན་ཏེ། རྒྱུ་མཚན། ལྷུག་པའི་སྡེབ་སྦྱོར་ནི་སུ་ཡང་མི་བཞེད། རྒྱུན་ཆགས་རྐང་པས་མ་བཅད་པ་དང་ལྷུག་པ་ཡང་ཁྱད་ཆོས་དུ་མས་མི་གཅིག་པར་ཁྱེད་རང་འདོད་ལ། དེ་ལྟ་ན་གོང་གི་བསྟན་བཅོས་རྣམས་ཀྱང་ཚིགས་བཅད་འབའ་ཞིག་ཡིན་པའི་ངེས་པ་ཅི་ཡོད། དེ་མེད་ཕྱིན་ན་དྲི་བ་འདི་ཡང་དེར་ཟད། སྙན་ངག་མཚན་ཉིད་པར་འགྱུར་བ་ལ་སྡེབ་སྦྱོར་གྱིས་ཁྱབ་དགོས་པ་གང་ཞིག ལྷུག་པར་སྦྱར་བ་ཐམས་ཅད་སྙན་ངག་མཚན་ཉིད་པ་མ་ཡིན་པར་ཐལ། སྡེབ་སྦྱོར་སྒྲིག་ཏུ་མེད་པའི་ཕྱིར། འདོད་ན་གོང་དུ་ལུས་ཀྱི་དབྱེ་བ་གསུམ་དུ་བཞག་པ་ལ་དགོས་པ་ཅི་ཞིག་ཡོད་དོ། །སྤྲོས་པས་ཆོག་གོ །ཅི་སྟེ་འདི་ལ་དྲི་བའི་ཁུར་ཞེས་དགོས་པ་ཞིག་ན། ཐོག་མར་དེ་དག་བཅད་ལྷུག་སྤེལ་བ་གསུམ་གང་དུ་སྦྱར་བ་ཡིན་ཀྱང་དྲི་དགོས་པར་འགྱུར་ཏེ། མགོ་མ་ཚོས་བར་ལ་ཀླད་པ་མི་ལྡག་པ་མན་ངག་ཡིན་པའི་ཕྱིར་ནའོ།། ༈ དྲི་བ་བཅུ་གཅིག་པར། ཐུན་མོང་མ་ཡིན་རྒྱན་བཅུ་རྩོམ་པའི་སྐབས། །ཐུན་མོང་རྒྱན་རྣམས་འདྲེས་ན་འོང་མི་ཡོང་། །འོང་ན་ཐུན་མོང་མིན་པའི་རྣམ་དཔྱོད་ཉམས། །མི་འོང་གཞུང་ལ་འགལ་བ་འཛིན་པར་འོས། །ཞེས་པའི་ལན། འདིར་སྒྲའི་རྒྱན་དང་སྦྱོར་ཚུལ་འོལ་སྤྱི་ཙམ་འདྲ་བ། སྦྱར་བ་ལ་སོགས་པའི་ཡོན་ཏན་བཅུ་པོ་འདི་དག་ཕལ་ཆེར་དངོས་ལྷོ་པ་དང་། བཟློག་པ་ཤར་པའི་ལམ་གཉིས་སུ་ཕྱེ་བའི་རྒྱུ་མཚན་གྱིས། གཙོ་ཆེ་བའི་དབང་དུ་མཛད་ནས་ཐུན་མོང་མ་ཡིན་པ་ཞེས་བརྡའ་ཆད་དུ་མཛད། དེ་ལ་རྒྱན་གཞན་གྱི་མཚན་ཉིད་ཅུང་ཟད་འདྲེས་པ་ལྟར་སྣང་ཡང་གནོད་མི་ནུས་ཏེ། སྐབས་འདིར་མ་གཏོགས་ཐུན་མོང་གི་རྒྱན་རྣམས་སུ་ཡོན་ཏན་བཅུ་པོ་འདི་དག་ཐ་སྙད་མི་འདོད་པའི་རྒྱུ་མཚན་གྱིས་སོ། །འོན་ཏེ་ཚིག་འཁྲི་ལ་དགེས་པ་ཞིག་ན། ཐུན་མོང་མ་ཡིན་པའི་རྒྱན་བཅུ་གསུང་བ་སྦྱར་བ་ལ་སོགས་པའི་ཡོན་ཏན་བཅུ་བཤད་ཀྱང་། དེ་དག་ཕལ་ཆེར་བཟློག་པ་ནི། ཞེས་ཚིག་ལ་རུས་འདོན་པའི་རྒྱུ་མཚན་ཡང་དོན་གསལ་དང་ཏིང་ངེ་འཛིན་གཉིས་ལ་ཤར་ལྷོའི་ལམ་སྲོལ་སོ་སོར་མེད་ཅིང་། ལྷག་པར་ཏིང་ངེ་འཛིན་ལ་དཔང་ལོས། དེས་ན་འདི་ནི་ལམ་གཉིས་ཀའི་ཐུན་མོང་གི་ཡོན་ཏན་ནོ། །ཞེས་གསུངས་གནང་བ་ལ་ཇི་ལྟར། ལར་རྒྱན་གྱི་མཚན་ཉིད་ཅི་ཡིན་ཀྱང་། སྐབས་འདི་འདྲར་ཡུལ་སྐད་ངན་པས་མ་སྦགས་པ་མན་ངག་གི་གནད་དམ་པར་འདོད་པ་ལགས།། ༈ དྲི་བ་བཅུ་གཉིས་པར། དོན་སྒྲ་གབ་ཚིག་རྒྱན་ཞེས་ནུས་འདོན་ཅིང་། ཞེས་པའི་ལན། ལུང་ལས་མིང་ཙམ་ལ་ནི་ཅི་ཞིག་རྩོད། ཅེས་འབྱུང་ཡང་། དགོངས་སྦྱར་ཞུ་སྟེ། སྤྱིར་བརྗོད་བྱའི་དོན་དང་རྗོད་བྱེད་ཀྱི་ཚིག་ཐམས་ཅད་ཀྱི་ཁྱབ་བྱེད་ཡིན་མོད། གནས་སྐབས་འཇུག་པ་གཙོ་ཆེ་ཆུང་གི་དབང་ལས་དོན་རྒྱན་དང་སྒྲ་རྒྱན་དུ་བཞག་ལ། དེ་བཞིན་བརྗོད་བྱའི་དངོས་པོ་དེ་ཚིག་སྦྱོར་དམ་པོས་སྦས་ཤིང་གབ་པ་ལྟ་བུར་གནས་པ། མཚན་ཉིད་ཤེས་པས་མ་གཏོགས་གཞན་གྱིས་རྟོགས་དཀའ་ཞིང་མགོ་རྨོངས་པར་བྱེད་པའི་ཚིག་ལ་གབ་ཚིག་ཞེས་འཇིག་རྟེན་ལ་གྲགས་པ་ལྟར། དགོས་པ། རྩེ་མོའི་འདུན་སར་བཞད་གད་དང་། དེ་ཤེས་ཚོགས་སུ་གསང་སྨྲ་དང་། ཕ་རོལ་ཀུན་ཏུ་རྨོངས་བྱེད་ལ། གབ་ཚིག་དག་ནི་ཉེར་མཁོ་ལྡན། ཞེས་གསུངས་པ་དེ་ལྟ་བུའི་ཕྱིར་རོ།། ༈ དྲི་བ་བཅུ་གསུམ་པར། རང་བཞིན་རྒྱན་ལ་རྒྱན་གཞན་འདྲེར་མི་རུང་། །དེས་ན་ཡོན་ཏན་བརྗོད་པའི་རྒྱན་འདི་ལ། །རྒྱུ་རྒྱན་མཚན་ཉིད་ཚང་བས་མི་གནོད་དམ། །ཞེས་པའི་ལན། རང་བཞིན་བརྗོད་ནི། དངོས་པོ་བརྗོད་བྱ་རྣམས་ཀྱི་རང་བཞིན་སྒྲོ་མ་བཏགས་པར་དེ་དང་དེའི་གནས་སྐབས་སྣ་ཚོགས་དངོས་སུ་གསལ་བར་བྱེད་པའི་ཚིག་སྦྱོར་ཏེ། དེས་ན་འདི་ལ་རྒྱན་གཞན་འདྲེར་རུང་མི་རུང་གི་ས་མཚམས་ཀྱང་། དེ་ལྟ་བུའི་མི་མཐུན་ཕྱོགས་འཁྱོག་པོར་བརྗོད་པའི་ངག་འདྲེས་ན་རང་བཞིན་བརྗོད་པའི་རྣམ་དཔྱོད་ལས་ཉམས་པར་རྟོགས་པ་ཁོ་ནའོ། །དེ་ལའང་ངེས་པ་མི་སྣང་སྟེ། །ཡུལ་རྫོགས་པའི་སངས་རྒྱས་ལྟ་བུ་ལ་རང་བཞིན་བརྗོད་པས་བསྔགས་ཀྱང་རང་བབས་ཀྱིས་ཕུལ་བྱུང་དུ་འགྲོ་བ་མཐོང་སྟེ། དེ་ལྟ་བུ་ལས་ཕུལ་དུ་བྱུང་བའི་ཡོན་ཏན་སྲིད་པ་གསུམ་ན་འགའ་ཡང་མེད་པའི་ཕྱིར། དེས་ན་གང་ཟག་མཆོག་དམན་གྱི་བློ་དང་། སྙན་ངག་མཁན་གྱི་བསམ་པས་ཇི་ལྟར་བཏགས་པའི་ཚུལ་ལ་བརྟེན་ནས་ངེས་པར་བྱ་དགོས་སོ།། ༈ དྲི་བ་བཅུ་བཞི་པར། དཔེ་རྒྱན་ཙམ་དང་ལྡོག་ཅན་ཁྱད་པར་ཅི། །ཞེས་པའི་ལན། སྔ་མ་ལ་མཚུངས་ཆོས་བསྟན་གྱི་འབྱེད་ཆོས་དགོས་པར་མ་ངེས་ལ། ཕྱི་མ་ལ་ནི་མཚུངས་ཆོས་དངོས་སམ་ཤུགས་ལས་བསྟན་ནས། དེ་གཉིས་འབྱེད་བྱེད་ཀྱི་ཆོས་ངེས་པར་དགོས་པས། སྔོན་དུ་མཚུངས་པ་ཕྱིས་ལྡོག་པས་ལྡོག་པ་ཅན་ཞེས་བྱ་སྟེ་འཁྱེར་བདེ་བ་ལགས།། ༈ དྲི་བ་བཅོ་ལྔ་པར། གཞུང་འདིར་ཐུན་མོང་མ་ཡིན་སྐབས། །རྒྱ་ཆེའི་རྒྱན་གཉིས་བཤད་པ་འདི་གཉིས་ལ། །ཁྱད་པར་མེད་དམ་ཡོད་ན་ཇི་ལྟ་བུ། །ཞེས་པའི་ལན། ཐུན་མོང་མ་ཡིན་པ་དང་ཐུན་མོང་བའི་རྒྱན་གྱི་རྒྱ་ཆེ་བ་གཉིས་མིང་ཙམ་མཚུངས་ཀྱང་ཁྱད་པར་ནི་ཡོད་དེ། སྔོན་མའི་སྐབས་སུ་ལྷོ་པའི་ལུགས་དངོས་སུ་བརྗོད་པ་འགའ་ཞིག་གི་ཤུགས་ལས། ཡུལ་དེ་ཉིད་ཁྱད་འཕགས་ལྡན་པའི་ཡོན་ཏན་རྟོགས་ནུས་པ་ཞིག་སྟེ། དེ་ལ་ཡང་། ཞེས་པ་ཉིད་ཀྱི་ངག་འདི་ལ། གཏོང་བ་ཁྱད་འཕགས་ལེགས་པར་མཚོན། ལམ་འདི་ཉིད་ཀྱིས་གཞན་དག་ཀྱང་། རིགས་པ་མཚུངས་པར་དཔག་པར་བྱ། ཞེས་འབྱུང་བ་དང་། གཽ་ཌཱ་བའི་ལུགས་ལའང་། བསྔགས་པར་འོས་པའི་ཁྱད་པར་དང་། ལྡན་པ་རྒྱ་ཆེན་འགའ་ཞིག་འདོད། ཅེས་པའི་དོན་གྱིས་སྤྱིའི་ཁྱབ་བྱེད་འབའ་ཞིག་ཏུ་བཤད་ལ། ཕྱི་མ་འདི་ནི་བསམ་པ་དང་སྦྱོར་བའི་རྒྱ་ཆེ་བ་གཉིས་ཁོ་ནར་དམིགས་ཀྱིས་བསལ་ནས་བསྟན་པ་ཡིན་ཏེ། རྒྱ་ཆེ་གཉིས་པོ་འདི་དག་ཀྱང་། །གསལ་བར་རབ་ཏུ་མཚོན་པ་ཡིན། །ཅེས་པ་ལས་མི་འབྱུང་བས་དེ་གཉིས་ཀྱི་ཁྱད་པར་ནི་དེའོ། །དེས་ན་སྤྱིར་བཏང་དམིགས་བསལ་ལྟ་བུར་གནས་པ་ཤིན་ཏུ་གསལ་ལོ།། ༈ དྲི་བ་བཅུ་དྲུག་པར། སྤེལ་བའི་རྒྱན་ལ་རྒྱན་གཉིས་བསྲེས་པ་ཡིས། །ཆོག་གམ་ངེས་པར་གསུམ་བསྲེས་དགོས་པ་དཔྱད། །ཆོག་ན་དཔེ་ཡི་གཟུགས་ཅན་དེར་ཐལ་ཞིང་། །མི་ཆོག་འགྲེལ་མཛད་མཁན་པོས་བཤད་པ་འགལ། །ཞེས་པའི་ལན། འདིའི་སྐབས་སུ་དཔང་ལོའི་འགྲེལ་ཆེན་ལས། ཐ་དད་པའི་རྒྱན་གཉིས་སམ་མང་པོ་རྣམས་བསྲེས་པ་སྦྱོར་བ་གཅིག་ལ་གནས་པ་ནི་སྤེལ་མའི་རྒྱན་དུ་བརྗོད་པར་བྱའོ། །ནིའི་སྒྲ་ནི་རང་བཞིན་ལ་སོགས་པ་ལྟར་མཚན་ཉིད་ལེགས་པ་མེད་ཀྱི་དེ་རྣམས་ཉིད་འདྲེས་པའོ་ཞེས་སྟོན་པའོ། །ཞེས་དང་། འདིར་རྒྱན་གསུམ་བསྲེས་པའམ། སྦྱར་བ་དོན་གཞན་བཀོད་པའི་བདག་ཉིད་དུ་གནས་པས་ལོགས་སུ་མི་བགྲང་ན་གཉིས་སྤེལ་བའོ། །ཞེས་འདམ་ཀར་བཤད་ལ། དཔེ་གཟུགས་ལྟ་བུ་རབ་སྤེལ་གྱི་བྱེ་བྲག་ཙམ་དུ་འགྲོ་སྲིད་ཀྱང་། རྒྱན་གཞན་ཕན་ཚུན་བསྲེ་བའི་ཁྱབ་བྱེད་དུ་མི་རུང་ལ། འདིར་ནི་ཡན་ལག་སྒྲུབ་བྱེད་ཡན་ལག་ཅན་བསྒྲུབ་བྱའི་དངོས་པོ་གཉིས་འབྲེལ་མཚུངས་སུ་བཀོད་པ་དང་། འདྲེས་པའི་རྒྱན་ཐམས་ཅད་སྟོབས་མཚུངས་པ་རང་དབང་ཅན་པ་ཉིས་སྤེལ་རྒྱན་སྤྱིའི་མཚན་ཉིད་དུ་བཞག་པ་ནི། རྒྱན་དུ་མ་ཞིག་འདྲིས་པ་ལ་རབ་སྤེལ་ཞེས་མིང་གདགས་སུ་རུང་བའི་དགོས་པ་དང་བཅས་པའོ་ཞེས་མཁས་པ་དག་བཞེད་པ་ཡང་ལེགས་ཏེ། ཐ་དད་རྒྱན་རྣམས་བསྲེས་པ་ནི། །སྤེལ་མ་དག་ཏུ་བརྗོད་པ་སྟེ། །ཞེས་སྨྲས་པའི་ཚིག་ནུས་ལ་བརྟགས་པས་ཤེས་སོ། །གལ་ཏེ་ཚིག་ཟུར་ལ་འཁྲིས་ཏེ་རྩོད་པ་ལྟར་ན། དཔེ་གཟུགས་གཟུགས་ཅན་རྒྱན་གྱི་ནང་ཚན་དུ་འདྲེན་པའང་མི་རིགས་ཏེ། དེ་ཕྱོགས་གཅིག་ནས་གཟུགས་ཅན་ཡིན་རུང་། ཕྱོགས་གཅིག་ནས་དཔེ་རྒྱན་དུ་ཡང་འགྱུར་བའི་ཕྱིར་རོ། །ཟེར་ན་ལན་དུ་འོས་པ་ཅི་ཞིག། །།
༈ དྲི་བ་བཅུ་བདུན་པར། སྒྲ་རྒྱན་ཚད་ལྡན་བོད་འདིར་ཡོང་ངམ་མི་ཡོང་། །ཅེས་པའི་ལན། སྒྲ་རྒྱན་ནི་རྣམ་པ་འདྲ་བ་ཙམ་ལས་ཚུལ་མཐུན་བོད་སྐད་ལ་མི་འབྱོར་ཏེ། དབྱངས་གནས་ཡི་གེ་ངེས་པ་སོགས་རྒྱ་གར་གྱི་ལུགས་བཞིན་མི་འབྱུང་བའི་ཕྱིར་རོ། །ཞེས་དྲི་བ་དང་མཐུན་པར་ཀོང་ལུགས་འཆུག་མེད་ཀྱི་ལན་ནོ།། ༈ དྲི་བ་བཅོ་བརྒྱད་པར། སྐྱོན་བཅུ་སེལ་སྐབས་སྤྱིར་བཏང་དམིགས་བསལ་གྱི། །དབྱེ་བས་དམིགས་བསལ་སྐྱོན་དུ་མི་འགྱུར་ན། །སྙན་ངག་སྐྱོན་ཅན་མེད་པར་མི་འགྱུར་རམ། །ཞེས་པའི་ལན། དམིགས་བསལ་བཤད་པས་སྙན་ངག་སྐྱོན་ཅན་མེད་པར་ཅིའི་ཕྱིར་འགྲོ་སྟེ། དམིགས་ཀྱིས་བསལ་བའི་སྐབས་དེ་དག་ཏུ་མ་གཏོགས། གནས་སྐབས་གཞན་དུ་སྐྱོན་དུ་འགྱུར་བར་བཤད་པ་དེ་ཀར་འདུག་པ། དེ་ཡང་། ཚིག་སྦྱོར་མི་ཤེས་པས་སྐབས་འགར་གང་བབ་བབ་ཏུ་གྱ་ཚོམས་སུ་སྦྱར་ན་སྐྱོན་བཅུར་མ་ཟད་ཐམས་ཅད་སྐྱོན་གྱི་གོང་བུར་འགྲོ་སྟེ། ཇི་སྐད་དུ། དུས་སུ་མ་བབ་པ་ཡི་གཏམ། །གང་སྨྲ་དེ་ལ་ཀུན་གྱིས་བརྙས། །མང་པོ་སྨྲ་བའི་གཏན་ཚིགས་ལས། །སྨྱོན་པར་རྗེས་སུ་མི་དཔོག་གམ། །ཞེས་པ་དེར་འགྱུར་དུ་འོང་ལ། སྦྱོར་ཚུལ་ཤེས་པས་སྦྱར་ན་སྐྱོན་ཡང་ཡོན་ཏན་དུ་འགྱུར་བ་སྨན་པ་མཁས་པས་དུག་ཀྱང་སྨན་དུ་བྱེད་པ་བཞིན་ཏེ། གཞུང་འདི་ཉིད་དུ། སྙན་ངག་མཁན་གྱིས་བསམ་བྱས་བཏགས། །གང་དུ་ཡང་ནི་སྐྱོན་མི་འགྱུར། །འདོད་དོན་སྒྲུབ་ལ་སྒོ་རུ་ནི། །མཁས་པ་རྣམས་ལ་ཅིས་མི་འགྱུར། །ཞེས་དང་། འགལ་བ་མཐའ་དག་འདི་ལ་ཡང་། །རེས་འགའ་སྙན་ངག་མཁན་མཁས་པས། །སྐྱོན་གྱི་གྲངས་ལས་རབ་འདས་ནས། །ཡོན་ཏན་ལམ་ནི་རྣམ་པར་འཛིན། །ཞེས་གསུངས་པ་ནི། སྙན་ངག་མཁན་ལ་ཅི་ཡང་རྒྱན། །མཁས་པས་བཤད་ན་ཅི་ཡང་བདེན། །ལྟོ་འདུན་ཅན་ལ་ཅི་ཡང་ཟས། །འདོད་ཆེན་ཅན་ལ་ཅི་ཡང་ནོར། །ཞེས་པ་ཡང་གཞུང་དོན་ལ་ཞུགས་པའི་གཏམ་ཡིན་ནོ།། ༈ དྲི་བ་བཅུ་དགུ་པར། གཞུང་འདིའི་མཇུག་ཏུ་ཟློས་གར་མཚན་ཉིད་ཙམ། །སྟོན་པའི་ལེའུ་ཡོད་ཅེས་སྨྲ་བ་ཐོས། །ལེའུ་གོང་མར་ཟློས་གར་གཞན་ན་རྒྱས། །སྒྲ་རྒྱན་ཕྱིས་འཆད་ཅེས་པས་མི་གནོད་དམ། །ཞེས་པའི་ལན། དེ་ལྟ་བུའི་སྨྲ་སྒོ་གསན་གཟུགས་འབྱུང་བ་ནི། །གང་ཞིག་ཡོད་པ་མི་མཐོང་མེད་མཐོང་བ། །འདི་ལྟའི་མུན་ནག་རྣམ་པ་འདི་གང་ཞིག །ཞེས་པ་དེ་ཉིད་དེ། འགྲེལ་མཛད་རྣམས་ཀྱིས། ཟློས་གར་གྱི་མཚན་ཉིད་དང་དབྱེ་བ་ནི་བྷ་ར་ཏ་དང་། ཀོ་ཧ་ལ་ལ་སོགས་པ་ཟློས་གར་གྱི་བསྟན་བཅོས་གཞན་རྣམས་ན་རྒྱས་སོ་ཞེས་དེ་དག་ཏུ་ཞལ་འཕངས་པ་ཤ་སྟག་འབྱུང་གི གཞུང་འདིའི་མཇུག་ན་ཡོད་པར་སྨྲ་བ་འདི་ཙམ་ལས་མ་ཐོས། སྐྱོན་སེལ་སྐབས་སྒྱུ་རྩལ་ཡོངས་སུ་དཔྱད་པ་ལ། དེ་ཡི་རང་བཞིན་གསལ་བར་འགྱུར། ཞེས་པ་ལ་མཁས་པ་ཁ་ཅིག གཞུང་འདིའི་མཇུག་ཏུ་སྒྱུ་རྩལ་ཡོངས་སུ་དཔྱད་པ་ཞེས་པའི་ལེའུ་ཡོད་ཅེས་གསུང་མོད། དེ་ཡང་འཐད་པར་མི་མངོན་ཏེ། །རྩོམ་པར་དམ་བཅའི་ཚེ། སྙན་ངག་རྣམས་ཀྱི་མཚན་ཉིད་བྱ། །ཞེས་གསུངས་པ་ལ་དེ་སྙན་ངག་མ་ཡིན་པའི་ཕྱིར་དང་། སྙན་ངག་དང་འབྲེལ་ཆེ་ངེས་ཤེས་པའི་སྡེབ་སྦྱོར་དང་ཟློས་གར་སོགས་གཞན་དུ་ཞལ་འཕངས་ནས། སྒྱུ་རྩལ་གྱི་མཚན་ཉིད་ལེའུར་ལོངས་པ་བཤད་པ་ལ་དགོས་དོན་གང་དང་ཡང་མ་འབྲེལ་བའི་ཕྱིར་རོ། །དེས་ན་འཐད་པའི་ཕྱོགས་ནི། དཔང་ཊཱིཀ་ཏུ། སྒྱུ་རྩལ་ཡོངས་སུ་བཅད་པ་སློབ་དཔོན་འདི་ཉིད་ཀྱིས་ལེའུ་བཞི་པ་མཛད་པ་ཡོད་ཅེས་གྲག་ཏེ། ཞེས་འབྱུང་བ། བསྟན་བཅོས་ལེའུ་བཞི་པ་ཞིག་ལོགས་ན་ཡོད་པར་ཁོ་བོའི་རྗེ་བླ་མ་ཉིད་བཞེད་པ་ལྟར་ལེགས་པ་ཡིན་ནོ། །དེས་ན་དྲི་བ་འདི་ནི་འདྲེ་ཤར་སྒོར་གནས་པའི་ཡས་ཐགས་ནུབ་ཏུ་སྐྱེལ་བ་ལ་མཆན་བུ་དང་བཅས་བྲོད་བྲོད་མོ་དཔེ་མེད་གནང་འདུག་ཀྱང་། ཇི་སྐད་དུ། ལུང་རིགས་གཏན་ཚིགས་མི་ལྡན་པར། །གཞན་ལ་བབ་ཆོལ་སྨྲ་བ་ནི། །སྐྱེས་བུ་རྫ་ཡི་ཁུར་ཐོགས་ནས། །རྡོ་བའི་གཡུལ་ངོར་འཇུག་པ་འདྲ། །ཞེས་པ་དེར་སོང་བའོ། །དྲི་བའི་འཕྲོར། དེ་སྐད་རང་རྨོངས་བསལ་ཕྱིར་མཁས་ཚོགས་ལ། །གུས་པའི་མགྲིན་པ་བཏེག་ནས་འབད་པས་ཞུས། །ལེགས་བཤད་སྣང་བ་བརྒྱ་ཡི་གྲིབ་བསིལ་གྱིས། །དོན་གཉེར་རེ་བ་འགྲུབ་པའི་དགའ་སྟོན་སྩོལ། །གང་འདི་ཤམྦྷ་ལ་ཡི་གྲོང་ཁྱེར་བཞིན། །རིགས་ལྡན་ཆོས་ཀྱི་རྒྱལ་པོས་སྐྱོང་བའི་འགྲམ། རིག་བྱེེད་ཁང་པ་བརྩེགས་པའི་བ་གམ་ནས། ལེགས་བཤད་གཏམ་གྱི་ཨུཏྤལ་དོག་པ་བསྐྲུན། །ཞེས་འབྱུང་སྟེ། དྲི་བ་འདི་ཉིད་མཛད་ནས་རིང་ཞིང་ལོན་པ་འདྲ་ཡང་། ལན་གྱི་རིམ་པ་ཇི་ལྟར་ཡོད་མ་ཤེས་ལ། རང་དང་སྐལ་བ་མཉམ་པའི་བློ་གསལ་ལམ་འདིར་འཇུག་པ་གཞན་ལ་ཅུང་ཟད་ཕན་རེའི་ལྷག་བསམ་དགེ་བས་སྙིང་པོར་དྲིལ་བའི་ལན་འཕྲེང་རྣམ་པར་སྤེལ་བ་རེ་ཞིག་དེ་ཙམ་མོ། །ལྷག་བསམ་ཉི་གཞོན་གསེར་གྱི་ཁུ་བ་ཡིས། །ཡོངས་སྦྱངས་བློ་གྲོས་ནོར་བུ་པི་ཙུ་ལ། །ལེགས་བཤད་བསིལ་བའི་ཆབ་རྒྱུན་འབད་མེད་དུ། །འབྱིན་འདི་བློ་གསལ་སྙིང་གི་བཅུད་དུ་ལོང་། །ཚིག་ཏུ་མཛེས་པའི་དཔལ་དང་དོན་གྱི་བཅུད། །གང་ཡང་མི་ལྡན་དབྱི་མོང་མེ་ཏོག་འདྲའི། །ཉག་ཉོག་རྩོམ་པར་རློམས་པའི་དུས་ངན་འདིར། །དོན་དང་དོན་མིན་འབྱེད་པའང་རྒྱ་ལ་འགའ། །རྙེད་བཀུར་འདུ་ལོང་རྗེས་སུ་རྩོད་པ་དང་། །མཐུན་འཇུག་བཅོས་མའི་ཚུགས་ཁྱེར་འགྱིང་བག་ལ། །བསྟན་པ་འཛིན་པའི་རེ་མོས་བབ་དུས་འདིར། །གཞུང་དོན་བརྟག་དཔྱད་བགྱིས་པ་མཐོལ་ཞིང་འཆགས། །འོན་ཀྱང་འདིར་འབད་ལེགས་བྱས་ཕྲ་མོའི་སྤྲིན། །ལྷག་བསམ་ཆུ་རིས་འཁྲུག་པའི་དབྱངས་སྙན་གྱིས། །ཐར་འདོད་མགྲིན་སྔོན་ཅན་ལའང་དགའ་བསྐྱེད་པས། །ཐུབ་བསྟན་དབྱར་གྱི་ལང་ཚོ་དར་གྱུར་ཅིག །ཞེས་བྱ་བ་ནི། བོད་མཁས་པ་མི་ཕམ་དགེ་ལེགས་རྣམ་པར་རྒྱལ་བའི་ལྷར་མི